Morten Helveg Petersen (RV), 2008-11-04:
Allerførst må det være på sin plads at rette en stor tak til de unge mænd og kvinder, der yder en fantastisk indsats for Danmark i Afghanistan.
Soldaterne og deres familier fortjener den allerstørste respekt for den store indsats, de yder fjernt fra Danmark og til forsvar for Danmark.
Vi skal blive bedre til at anerkende den store indsats, der ydes, også når soldaterne vender hjem efter at have sat deres liv på spil for Danmark.
Det Radikale Venstre har støttet den danske indsats i Afghanistan fra starten, grundlæggende set fordi vi tror på et internationalt retssamfund.
Det Radikale Venstre er gået konstruktivt ind i forhandlingerne om strategien for Helmand og senere den generelle strategi for Afghanistan.
Vi spillede ud med vores eget forslag til en ny Afghanistanstrategi i foråret.
Vi foreslog på det tidspunkt at styrke genopbygningen med flere penge, vi foreslog at øge det danske militære bidrag i Afghanistan i perioden 2008-2012 med henblik på at uddanne endnu flere afghanske soldater, vi foreslog såkaldte omeletter, som det hedder i terminologien, hvor danske styrker indgår i afghanske enheder med henblik på uddannelse og træning, og vi foreslog, at der løbende evalueres på, om den danske indsats virker efter hensigten, og om vi gør fremskridt.
Det er i høj grad det, der er kommet ud af drøftelserne, hvorfor Det Radikale Venstre selvfølgelig også støtter op bag beslutningsforslaget, som vi behandler her i dag.
Vi vil gerne kvittere for en god proces i forhold til udenrigsministeren, forsvarsministeren og regeringen.
Resultatet, som ligger på bordet her i dag, lægger også vægt på genopbygning og samtænkning ud fra en klar filosofi om, at vi ikke vinder kampen i Afghanistan udelukkende med militære midler, men særlig med en bredspektret indsats, som det er beskrevet i forslaget her.
Folketinget skal senere på året behandle et beslutningsforslag fra Det Radikale Venstre om behovet for en national sikkerhedsstrategi.
Heri bør indgå en generel diskussion om de succeskriterier, som vi opstiller fra dansk side for vores internationale indsats generelt og også specifikt i forhold til udsendelse af danske soldater.
Vi har lagt vægt på, at der i forbindelse med Afghanistan opstilles indikatorer for antal uddannede styrker, og jeg vil gerne bede ministeren - forsvarsministeren eller udenrigsministeren - bekræfte, at dette arbejde allerede er i gang sammen med englænderne.
Samtidig skal vi være helt åbne og nøgterne med hensyn til, at befolkningen både herhjemme og i Afghanistan er i tvivl om, hvorvidt vi gør det rigtige, om strategien virker efter hensigten.
Netop derfor skulle det gerne være tydeligere, hvad det er, vi laver, og på hvilket grundlag og i hvilken ramme vi bidrager.
Og jeg vil gerne sige til regeringen, og de øvrige partier i øvrigt, at vi fra radikal side lægger meget vægt på, at der er den højest mulige grad af åbenhed om, hvad det er, vi laver herhjemme, og hvad det er, vi laver i Afghanistan.
Det at komme ud og diskutere og blande sig i debatterne med henblik på at påvirke opinionen er af største vigtighed i den kommende strategiperiode.
Det er også vigtigt, at vi, ud over hvad vi vedtager i dag, og hvad der ligger i strategien, bestræber os på at diskutere Afghanistan og de store udfordringer, som Afghanistan udgør for den samlede danske udenrigspolitik.
Hvis formålet er at vinde tilliden i den afghanske befolkning samt at overbevise den danske befolkning om nytten af det, vi gør, er det vigtigt, at der gradvist kommer, hvad man kan kalde et afghansk ansigt på operationerne.
Det er beskrevet i den strategi, som beslutningsforslaget i dag er udtryk for, og det kan vi støtte fra Det Radikale Venstres side.